ประเทศเอกวาดอร์

ประเทศในทวีปอเมริกาใต้
2°00′S 77°30′W﻿ / ﻿2.000°S 77.500°W﻿ / -2.000; -77.500
| สาธารณรัฐเอกวาดอร์ República del Ecuador (สเปน) Ikwadur Ripuwlika (เกชัว) Ekuatur Nunka (ชัวร์) |
| --- | --- |
   ธงชาติ    ตราแผ่นดิน  
คำขวัญ: "พระเจ้า ปิตุภูมิ และเสรีภาพ" (สเปน: Dios, patria y libertad; ละติน: Pro Deo, Patria et Libertate)
เพลงชาติ: "ซัลเบ โอปาเตรีย"
ที่ตั้งของ ประเทศเอกวาดอร์  (เขียว)ในทวีปอเมริกาใต้  (เทา)
เมืองหลวง และเมืองใหญ่สุด: กีโต 00°13′12″S 78°30′43″W﻿ / ﻿0.22000°S 78.51194°W﻿ / -0.22000; -78.51194
ภาษาราชการ: สเปน
ภาษาพื้นเมือง: คิชวา (เกชัว), ชัวร์ และอื่น ๆ "มีการใช้งานอย่างเป็นทางการโดยชนพื้นเมืองในพื้นที่ที่พวกเขาอาศัยอยู่"
กลุ่มชาติพันธุ์  (ค.ศ. 2010): 71.9% เมสติโซ (ผสมระหว่าง ชนผิวขาวและชนพื้นเมือง) 7.4% มอนตูบิโอ (เมสติโซชายฝั่งทะเล) 7.2% ชนผิวดำ 7.0% ชนพื้นเมือง 6.1% ชนผิวขาว 0.4% อื่น ๆ
ศาสนา  (ค.ศ. 2012): 93.1% คริสต์ —80.4% โรมันคาทอลิก —11.3% โปรเตสแตนต์ —1.4% นิกายอื่น ๆ 6.1% ไม่มี 0.8% อื่น ๆ
การปกครอง: รัฐเดี่ยว สาธารณรัฐระบบประธานาธิบดี

• ประธานาธิบดี : ดานิเอล โนโบอา
• รองประธานาธิบดี : เบโรนิกา อาบัด โรฆัส
 
สภานิติบัญญัติ: รัฐสภา
เอกราช

• ประกาศ : 10 สิงหาคม ค.ศ. 1809
• จากสเปน : 24 พฤษภาคม ค.ศ. 1822
• จากกรันโกลอมเบีย : 13 พฤษภาคม ค.ศ. 1830
• เป็นที่ยอมรับโดยสเปน : 16 กุมภาพันธ์ ค.ศ. 1840
• เข้าร่วมสหประชาชาติ : 21 ธันวาคม ค.ศ. 1945
• รัฐธรรมนูญฉบับปัจจุบัน : 28 กันยายน ค.ศ. 2008
 
พื้นที่
• รวม: 283,561 ตารางกิโลเมตร (109,484 ตารางไมล์)a (อันดับที่ 73)
• แหล่งน้ำ (%): 5
ประชากร
• ค.ศ. 2022 ประมาณ: 17,289,554 (อันดับที่ 71)
• สำมะโนประชากร ค.ศ. 2022: 18,048,628
• ความหนาแน่น: 69 ต่อตารางกิโลเมตร (178.7 ต่อตารางไมล์) (อันดับที่ 148)
จีดีพี (อำนาจซื้อ) : ค.ศ. 2019 (ประมาณ)
• รวม: 202.043 พันล้านดอลลาร์สหรัฐ
• ต่อหัว: 11,701 ดอลลาร์สหรัฐ
จีดีพี (ราคาตลาด) : ค.ศ. 2019 (ประมาณ)
• รวม: 106.289 พันล้านดอลลาร์สหรัฐ
• ต่อหัว: 6,155 ดอลลาร์สหรัฐ
จีนี (ค.ศ. 2020):  47.3 สูง
เอชดีไอ (ค.ศ. 2021):  0.740 สูง · อันดับที่ 95
สกุลเงิน: ดอลลาร์สหรัฐb (USD)
เขตเวลา: UTC−5 / −6 (ECT / GALT)
ขับรถด้าน: ขวามือ
รหัสโทรศัพท์: +593
โดเมนบนสุด: .ec
 รวมหมู่เกาะกาลาปาโกส ใช้สกุลเงินซูเกรจนถึง ค.ศ. 2000 จึงถูกแทนที่ด้วยสกุลเงินดอลลาร์สหรัฐและเหรียญเซนตาโบเอกวาดอร์ 
เอกวาดอร์ (สเปน: Ecuador, ออกเสียง: [e.kwaˈðoɾ] ( ฟังเสียง); เกชัว: Ikwayur; ชัวร์: Ekuatur หรือ Ecuador) หรือชื่อทางการว่า สาธารณรัฐเอกวาดอร์ (สเปน: República del Ecuador, แปลว่า สาธารณรัฐตรงเส้นศูนย์สูตร; เกชัว: Ikwadur Ripuwlika; ชัวร์: Ekuatur Nunka) เป็นประเทศทางภาคตะวันตกเฉียงเหนือของทวีปอเมริกาใต้ มีอาณาเขตจรดประเทศโคลอมเบียทางทิศเหนือ จรดประเทศเปรูทางทิศตะวันออกและทิศใต้ และจรดมหาสมุทรแปซิฟิกทางทิศตะวันตก เอกวาดอร์ยังมีอำนาจอธิปไตยเหนือหมู่เกาะกาลาปาโกส (กลุ่มเกาะโกลอน) ในมหาสมุทรแปซิฟิก ซึ่งอยู่ห่างจากแผ่นดินใหญ่ไปทางตะวันตกประมาณ 1,000 กิโลเมตร (621 ไมล์) เมืองหลวงของประเทศคือกรุงกีโต
ดินแดนที่เป็นประเทศเอกวาดอร์เคยเป็นถิ่นที่อยู่ของกลุ่มชนพื้นเมืองหลายกลุ่มซึ่งค่อย ๆ ถูกรวมเข้ากับจักรวรรดิอินคาในคริสต์ศตวรรษที่ 15 ภูมิภาคนี้ตกเป็นอาณานิคมของจักรวรรดิสเปนในคริสต์ศตวรรษที่ 16 และได้รับเอกราชใน ค.ศ. 1820 ในฐานะส่วนหนึ่งของประเทศกรันโกลอมเบีย จากนั้นเอกวาดอร์จึงแยกตัวออกมาเป็นรัฐเอกราชใน ค.ศ. 1830 มรดกของจักรวรรดิทั้งสองสะท้อนให้เห็นอยู่ในหมู่ประชากรที่มีความหลากหลายทางชาติพันธุ์ของเอกวาดอร์ โดยส่วนใหญ่เป็นประชากรเลือดผสมหรือเมสติโซ รองลงมาเป็นชนกลุ่มน้อยเชื้อสายแอฟริกา ชนพื้นเมือง และยุโรป ภาษาสเปนเป็นภาษาราชการและภาษาที่ประชากรส่วนใหญ่ใช้กัน แต่ภาษาพื้นเมือง 13 ภาษาก็ได้รับการรับรองตามกฎหมาย รวมทั้งภาษาเกชัวและภาษาชัวร์
รัฐเอกราชเอกวาดอร์เป็นสาธารณรัฐประชาธิปไตยแบบมีผู้แทนและเป็นประเทศกำลังพัฒนา ที่มีรายได้ปานกลางและพึ่งพิงการส่งออกสินค้าโภคภัณฑ์ (ได้แก่ ปิโตรเลียมและผลิตภัณฑ์ทางการเกษตร) เป็นอย่างสูง ประเทศนี้เป็นสมาชิกสหประชาชาติ องค์การนานารัฐอเมริกา ตลาดร่วมอเมริกาใต้ตอนล่าง ที่ประชุมเพื่อความก้าวหน้าและการพัฒนาอเมริกาใต้ และขบวนการไม่ฝักใฝ่ฝ่ายใด
เอกวาดอร์เป็นหนึ่งในสิบเจ็ดประเทศของโลกที่มีความหลากหลายทางชีวภาพอย่างยิ่ง โดยมีพืชและสัตว์เฉพาะถิ่นหลายชนิดเช่นที่หมู่เกาะกาลาปาโกส เพื่อแสดงความตระหนักรู้ถึงมรดกทางนิเวศวิทยาอันเป็นเอกลักษณ์ดังกล่าว รัฐธรรมนูญเอกวาดอร์ฉบับ ค.ศ. 2008 จึงเป็นรัฐธรรมนูญฉบับแรกของโลกที่รับรองสิทธิของธรรมชาติหรือสิทธิของระบบนิเวศอันมีผลบังคับใช้ได้ตามกฎหมาย
จากข้อมูลของศูนย์วิจัยทางเศรษฐกิจและนโยบายซึ่งตั้งอยู่ในสหรัฐ ในช่วง ค.ศ. 2006 ถึง 2016 ความยากจนในเอกวาดอร์ลดลงจากร้อยละ 36.7 เหลือร้อยละ 22.5 และการเติบโตของผลิตภัณฑ์มวลรวมในประเทศต่อหัวต่อปีอยู่ที่ร้อยละ 1.5 (เทียบกับร้อยละ 0.6 ในช่วงสองทศวรรษก่อนหน้า) ในขณะเดียวกัน ดัชนีจีนีว่าด้วยความไม่เท่าเทียมกันทางเศรษฐกิจของประเทศก็ลดลงจาก 0.55 เหลือ 0.47